Carlos Nuevo Cal

**Carlos Nuevo Cal**, nado en Viveiro o 17 de novembro de 1958, é un historiador e escritor galego. É cronista oficial de Viveiro dende o ano 2005.

## Traxectoria 
En 1977 comezou a formar parte do movemento asociativo de base e participou como socio, directivo e vicepresidente da Agrupación Cultural Sementeira. Na década de 1980 presidiu a Asociación para a Defensa da Ría e dende a súa fundación en 1994 preside o Seminario de Estudos Terra de Viveiro.
Foi coordinador da revista cultural e informativa *Viveiro en Vivo* e formou parte do consello de redacción da desaparecida revista de pensamento *Enclave* na súa etapa como membro da Mesa Nacional de Esquerda Nacionalista, movemento ao que estivo ligado durante 18 anos. Tamén, membro fundador da Asociación de Amigos do Conxunto Histórico de Sargadelos e numerario da Real Asociación de Cronistas dende 2008.

Participou na emisión do programa radiofónico *Vellas sombras. Novos Cantos*, e dirixiu o programa cultural de Cadena SER para A Mariña *Retallos da Terra*, durante o período 1995-96, participando asiduamente nas tertulias de RadioVoz para a provincia de Lugo. Ten colaborado igualmente coa TVG e TVE na emisión de diferentes programas sobre historia, economía, etnografía, gastronomía e tradicións viveiresas e mariñás.

Articulista habitual do *Heraldo de Vivero* e *La Voz de Galicia (A Mariña)* colaborou tamén coas actividades e publicacións do Consello da Cultura Galega e da Asociación da Prensa da Coruña. Ademais ten publicado diversos artigos noutros medios como *El Progreso*, *A Nosa Terra*, *Diario 16 de Galicia*, *Badal*, *Lucensia*, *Beiramar*, *Tempos Novos* ou *Sermos Galiza*, por exemplo.

Igualmente, actuou como membro do xurado do 19 Premio Literario Ánxel Fole sobre N. Pastor Díaz (2011), así como nas edicións de 2018 e 2019 do Premio de Novela Antón Vilar Ponte.

Foi pregoeiro das Festas Patronais de Viveiro (1988), do Entroido (1988), do Nadal (2003), da Semana Santa (2009) e da apertura da Porta de San Fernando en Lugo nas Festas do San Froilán.

Ten escrito distintos artigos e ensaios sobre Nicomendes Pastor Díaz, os irmáns Antón e Ramón Villar Ponte, Leiras Pulpeiro, Noriega Varela, Lois Tobío, Maruxa Mallo, Manuel Bujados ou Urbano Bedia de la Caballería.

Foi comisario das exposicións antolóxicas “Bicentenario do afundimento da fragata Magdalena e do bergantín Palomo (1810-2010)”, “Douscentos anos de Nicomedes Pastor Díaz (1811-2011)” e “Centenario do Heraldo de Vivero (1912-2012), a imprenta en Viveiro”.

Así mesmo, na década dos 80 dirixiu os primeiros cursos de guía turístico de ACIAM- Viveiro e publicou distintos folletos de promoción do seu patrimonio artístico e cultural, recibindo o Diploma de honor e a insignia de ouro da Federación de Autónomos de Galicia (Feaga) e da Federación Luso Galaica. Dende 2007 a 2017 recreou ao emperador Carlos V na Feira Renacentista de Viveiro, encargándose da redacción e lectura do pregón da mesma. Tamén impartiu diferentes cursos como os da UNED-Viveiro sobre a historia económica da Mariña luguesa, a emigración ultramarina, o Entroido e as festas anuais, entre outros.

Na actualidade mantén na rede o blog *Viveiro Cronista*, onde publica frecuentemente.

## Obra 
### Libros 
* 2003, *O Primeiro Antón Villar Ponte.* Coautor con Emilio Ínsua. A Coruña: Fundación Caixa Galicia. ISBN 978-8495491855
* 2004, *Viveiro: unha historia en fotografías, 1888-1930*. Viveiro: Seminario de Estudos Terra de Viveiro. ISBN 978-8492180455
* 2008, *A Mariña Luguesa. As Mariñas*. Coautor con Miguel Mato Fondo. ISBN: 978-84-93459-5-9
* 2009, *O Naseiro, de onte a hoxe (paseo pola historia dunha romaría única)*. Viveiro: Seminario de Estudos Terra de Viveiro. ISBN 978-84-921804-7-9
* 2010, *Maruja Mallo, de prometedora pioneira a artista universal*. Coautor con Emilio Ínsua. ISBN 978-84-96982-50-5
* 2018, *Conserveiras de Celeiro, Vicedo, Bares e Barqueiro*. Coautor con Vicente Míguez. ISBN 978-84-09-04260-9
* 2019, *Cafeterías, tabernas, ultramarinos e bares de Viveiro*. Viveiro: Seminario de Estudos Terra de Viveiro. ISBN 978-84-09-13414-4

### Obras colectivas 
* 1992, *Os conquistadores modernos. Movemento obreiro na Galicia de Anteguerra*. A Nosa Terra. ISBN 84-604-4316-7
* 1996, *Catálogo de Cruceiros e Cruces da Terra de Viveiro.* Seminario de Estudos Terra de Viveiro. ISBN 978-8492180400
* 2001, *Homenaxes a Lois Tobío.* Madrid: Edicións do Castro. ISBN 978-8484850120
* 2003, *A represión franquista en Galicia.* Actas do Congreso da Memoria. D.L.: C-998/2004
* 2005, *A segunda República e a guerra civil.* Actas do II Congreso da Memoria Culleredo. D.L.: C-2868-2006
* 2005, *Gráficas Lar, 25 aniversario.* D. L.: LU-237-05
* 2006, *Empresarios de Galicia.* Fundación Galicia Empresa/Fundación Caixa Galicia. Centro de Investigación Económica y Financiera. ISBN 84-96494-83-7
* 2008, *La Semana Santa en Galicia.* Hércules de Ediciones. ISBN 978-84-96311-74-0
* 2010, *Xornalista con opinión 2. Vol. I e Vol. II*, Consello da Cultura Galega/Ed. Galaxia. ISBN 987-84-9865-338-0 e 987-84-986-339-7
* 2012, *El asociacionismo y la promoción escolar de los emigrantes del Norte Peninsular “América”.* Ayuntamiento de Boal. ISBN 978-84-8053-676-9
* 2012, *A guerrilla antifranquista en Galicia.* Actas do Congreso. CRMH, Coruña. ISBN.: 10:84-615-7335-8 e 13: 978-84-615-7335-6
* 2017, *Repensar Galicia, as Irmandades da Fala.* Xunta de Galicia/Museo do Pobo Galego. ISBN 978-84-88508-59-1
* 2017, *Os nomes do terror.* Sermos. ISBN 978-84-697-4726-1

### Prologuista 
* 1999, *Viveiro. Memoria fotográfica de medio século*, de Remigio Mestre.
* 2000, *Anécdotas e personaxes dun Viveiro que se foi*, de José Nistal López.
* 2003, *Homenaxe a Viveiro. Homenage to Viveiro*, de María Donapetry Camacho.
* 2003, *O Vicedo e as súas xentes*, de José Manuel Moreno Moreno.
* 2005, *Dibuxos*, de Ramón Pernas.
* 2006, *A nova vida*, de Lois Tobío.
* 2009, *Viveiro historia en comic*, de Manuel Rajal.
* 2009, *Senderos para el viajero*.
* 2010, *Historias de nunca jamás*.
* 2012, *Vicente Abadín García, Un empresario de Viveiro en la Habana*, de José Manuel Prieto.
* 2014, *Libro dos alcumes de Celeiro*, de José Antonio Abella Albo.
* 2016, *Ramón Barro, obra pictórica*, de Soledad Pérez-Abadín Barro.
* 2017, *Tabernas. Parroquias de Viveiro*, de Andrés Díaz Ferro e Vicente Míguez.
* 2018, *Islas San Cyprianus: orgullo y patrimonio*, de Pablo Mosquera Mata.

### Relatorios 
* “Leiras Pulpeiro e Noriega Varela” (Congreso Manuel Leiras Pulpeiro e o seu Tempo, Mondoñedo, 1998).
* “A pesca en Viveiro. Auxe e decadencia da industria salazoneira, 1850-1912” (Pesca e Historia. Xuntanza Internacional de historia económica e social do sector pesqueiro, USC, 1999).
* “A emigración viveiresa en Cuba e no Plata” (Congreso da USC sobre A emigración ultramarina dende a cornixa cantábrica, 1850-1950. Cervo, 2002)
* “Ramón Villar Ponte e o galeguismo en Viveiro (1917-1936)” (Congreso Ramón Vilar Ponte (1890-1953), Facultad de Humanidades, Lugo, 2003, USC).
## Premios e distincións 
* Finalista e accésit do 7º Premio Literario Ánxel Fole (1993) polo traballo *O primeiro Noriega Varela, os anos de formación (1869-1911).*
* Gañador en 2003 do Premio Literario Ánxel Fole, con *O primeiro Antón Villar Ponte*.

* Gañador en 2009 do Premio Literario Ánxel Fole, con *Maruja Mallo: de prometedora pioneira a artista universal (Materiais para unha biografía exacta e completa da pintora viveiresa entre 1902-1936)*.
## Notas